*A sokaság erre ezt mondta: „Ördög van benned: ki akar téged megölni?”* (Jn 7,20)

Két hazugság egy mondatban. Jézusban nem volt ördög és igenis meg akarták ölni. Az összesereglett emberek felületességének ékes példája a fenti mondat.

Igazságtalanság lenne, ha csak ez a negatív tartalom maradna meg ebből a mondatból. Az emberek számára természetes volt az ördög jelenléte - ezért is vádolnak vele. Ma sokan vitatják a szellemvilág létezését. Pedig nagyon is valóságos. Méghozzá két határozottan elkülönült táborral, a legjobb és a leggonoszabb. A gonosz harcol a jó ellen.

Jézus életében is nyomon követhetőek a támadások.

Csakhogy Jézus azért jött a földre, hogy ennek a harcnak a végére pontot tegyen. A kereszten eldőlt a harc, mégpedig Jézus hatalmas győzelmével. Ennek a győzelemnek a következménye a szabad, közvetlen, bensőséges kapcsolat a Mennyei Atyával, Jézussal és a Szent Szellemmel. Élj ebben a győzelemben! *Vadon Gyula*